Pictura Anaximandri in *Schola Athenarum*, quam Raphael pinxit
**Anaximander** (Graece Ἀναξίμανδρος; c. 610 – c. 546) fuit philosophus praesocraticus, aetate medius inter tres veterrimos philosophos naturales sive physicos Milesios: Thaletis fuit auditor, ab Anaximene autem discipulo auditus est.

Vita
----

Anaximander, Praxiadis filius, Mileti natus est tertio Olympiadis alterius et quadragesimae anno, id est anno 610 a.C.n. Dum vivebat, multis in rebus erat occupatus. Quietam vitam contemnens coloniam ad oram Ponti Euxini deduxit Apolloniam. Etiam geographicam tabulam fertur adumbravisse totum mundum describentem, qua animos et Eratosthenis et Hecataei incitavit. Accepimus etiam Anaximandrum gnomonem seu indicem solarii Lacedaemone introduxisse. Lacedaemoniis traditur etiam terrae motum praedixisse.

Anaximander de multis rebus disseruit et praecepit. Negavit Thaletem recte de aqua docuisse, sed dixit hominem piscium modo a mari ortum esse. Ipse infinitatem quamdam posuit, quam *apeiron* (ἄπειρον) appellabat. Anaximenem habuit discipulum, fortasse etiam Pythagoram. Primus prosa oratione de natura disseruit. *Suda* Anaximandrum cum alios tum hos scripsisse libros commemorat: 

* Περὶ φύσεως sive *De natura*
* Γῆς περίοδος sive *Circuitus terrae*
* Περὶ τῶν ἀπλανῶν sive *De inerrantibus stellis*
* Σφαῖρα sive *Globus*.

Diem supremum obiit anno fere 546.

Doctrina
--------

Anaximander infinitatem verbis non describi potens omnium principium esse existimabat, quam "apeiron" (ἄπειρον) nominabat ("(...)infinitatem naturae dixit esse, e qua omnia gignerentur." (Cicero, Libri Academici priores)). Ea ex infinitate cetera elementa genita esse opinabatur.

Notae
-----

1. ↑  Hippolytus, *Refutatio omnium haeresium* 1.5.
2. ↑  De studiis cartographicis Anaximandri accurate disserit Marcel Conche in praefatione (p. 43 47) editionis suae.
3. ↑  *Suda* s.v. Ἀναξίμανδρος; Diogenes Laertius, *Vitae philosophorum* 2.1.1.
4. ↑  De hac re Cicero, *De divinatione* 1.50.112: ab Anaximandro physico moniti Lacedaemonii sunt ut urbem et tecta linquerent armatique in agro excubarent, quod terrae motus instaret, tum cum et urbs tota corruit et monte Taygeto extrema montis quasi puppis avulsa est.
5. ↑  De doctrina Anaximandri v. infra.
6. ↑  Dicit enim Apollodorus grammaticus in *Chronicis* Anaximandrum altero Olympiadis LVIII anno (id est anno 547/6) annos 64 complevisse et paulo post mortuum esse (Diogenes Laertius, *Vitae philosophorum* 2.1.2)

Bibliographia
-------------

### Editiones

* *Anaximandre, Fragments et témoignages*. Texte grec, traduction, introduction & commentaire par Marcel Conche. Paris : Presses universitaires de France, 1991. (Collection Épiméthée.)
* Diels, H. & Kranz, W. (1974) *Die Fragmente der Vorsokratiker*, I #12. Berlin : Weidmann. (Editio sexta reimpressa.)

### Studia

* Kahn, Ch. H. (1960) *Anaximander and the origins of Greek cosmology.* New York : Columbia University Press.
* Seligman P. (1962) *The apeiron of Anaximander. A study in the origin and function of metaphysical ideas*. University of London : Athlone Press.

Nexus externi
-------------


|  |  |
| --- | --- |
|  | **Vicimedia Communia** plura habent quae ad **Anaximandrum** spectant. |

* *Internet Encyclopedia of Philosophy* — Anaximander

Philosophi ante Socratem

**Milesii** :
Thales Milesius ·
Anaximander ·
Anaximenes

**Pythagorei** :
Pythagoras ·
Alcmaeon ·
Philolaüs ·
Archytas ·
Timaeus Locrus

**Ephesius** :
Heraclitus — 
**Eleatae** :
Xenophanes ·
Parmenides ·
Zeno Eleates ·
Melissus

**Pluralistae** :
Anaxagoras ·
Empedocles — 
**Atomistae** :
Leucippus ·
Democritus

**Sophistae** :
Protagoras ·
Prodicus ·
Gorgias ·
Hippias ·
Critias ·
Antiphon

Diogenes Apolloniates

**Vide etiam** :
*Septem sapientium convivium* ·
*Die Fragmente der Vorsokratiker*